Diari Oficial de la Generalitat Valenciana


Sumari del DOGV 2987, del 09-05-1997 (1997/7428)

DECRET 157/1997, de 22 d'abril, del Govern Valencià, pel qual s'aprova el Pla d'Utilització d'Aigua per a Reg de la Comunitat de Regants del terme municipal de Canet d'En Berenguer.
-------------------------------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc/d/1997/04/22/157/dof/vci/html**

### Dades del document

Número de DOGV
:   2987

Data del DOGV
:   09-05-1997

Secció del DOGV
:   CONVENIS I ACTES - MODIFICACIONS PRESSUPOSTÀRIES

Número del document
:   1997/7428


Data del document
:   22-04-1997

Organisme emissor
:   Conselleria d'Agricultura, Pesca i Alimentació

Tipus de document
:   Decret

DECRET 157/1997, de 22 d'abril, del Govern Valencià, pel qual s'aprova el Pla d'Utilització d'Aigua per a Reg de la Comunitat de Regants del terme municipal de Canet d'En Berenguer.   
La Comunitat de Regants del terme municipal de Canet d'En Berenguer va sol·licitar ajuda per a realitzar obres relacionades amb la utilització de l'aigua de reg, d'acord amb el que es disposa en el Decret 47/1987, de 13 d'abril, del Govern Valencià. Estudiada aquesta petició, juntament amb la resta de sol·licituds de les altres comunitats de regants que van presentar-se a la convocatòria, es va percebre la necessitat de redactar el Pla d'Utilització d'Aigua per a Reg, i així s'aprovà segons l'Ordre d'11 de maig de 1994, de la Conselleria d'Agricultura, Pesca i Alimentació.  
Redactat aquest pla, que té com a objectiu estudiar i planificar la realització de les obres necessàries per a l'aprofitament integral de tots els recursos disponibles per a reg (aigües del riu Palància i aigües subterrànies) per mitjà d'un sistema de reg d'alta eficiència que permeta un important estalvi de l'aigua utilitzada en el regadiu, va ser sotmès a estudi i aprovació de les comunitats de regants i, posteriorment, a informació pública durant 30 dies, a través d'un anunci publicat en el Diari Oficial de la Generalitat Valenciana el 13 de novembre de 1996, d'acord amb el que s'estableix en l'article 6 del decret esmentat.  
Vist que no s'hi van presentar al·legacions que n'afectaren la posterior execució, i d'acord amb l'article 7 del Decret 47/1987, de 13 d'abril, procedeix sotmetre al Govern Valencià l'aprovació definitiva de l'esmentat pla.  
Per això, a proposta de la consellera d'Agricultura, Pesca i Alimentació i amb la deliberació prèvia del Govern Valencià, en la reunió del dia 22 d'abril de 1997,  
DECRETE  
Article 1  
S'aprova el Pla d'Utilització d'Aigua per a Reg de la Comunitat de Regants del terme municipal de Canet d'En Berenguer.  
Article 2  
Les obres que hi conté, consistents en la xarxa de regatge a pressió, la connexió dels sondejos al dipòsit regulador i de mescles i a la xarxa general d'aigua a pressió, les instal·lacions electromecàniques de bombament i les estacions de filtració i adobament de cada sector de reg, es classifiquen d'interès general, ja que beneficien col·lectivament tots els regants, d'acord amb el que es disposa en l'article 17 del Decret 47/1987, de 13 d'abril, del Govern Valencià, que desplega la Llei 7/1986, de 22 de desembre, de la Generalitat Valenciana, sobre la Utilització d'Aigües per a Reg.  
Article 3  
Les obres seran executades i finançades per la Comunitat de Regants del terme municipal de Canet d'En Berenguer, i comptaran amb una subvenció de la Generalitat Valenciana del 50 por cent del seu pressupost aprovat per la Conselleria d'Agricultura, Pesca i Alimentació, en les condicions que s'establiran en cada ordre de convocatòria d'ajudes per a racionalització de l'aigua de reg, d'acord amb el que s'estableix en l'article 20 del Decret 47/1987, de 13 d'abril.  
Article 4  
Les obres podran executar-se per sectors de reg complets i en fases successives, coordinades de la millor manera possible amb l'execució de les obres de modernització del regadiu aprovades per la Conselleria d'Agricultura, Pesca i Alimentació a través de l'Ordre de 7 de maig, corregida en el DOGV núm. 2.923, de 5 de febrer de 1997.  
Article 5  
La Comunitat de Regants haurà de formular propostes concretes pel que fa a la utilització d'aigües per a reg, i acudirà a les convocatòries que publique la Conselleria d'Agricultura, Pesca y Alimentació en el futur.  
En els termes de l'ordre de cada convocatòria, els pressupostos de les inversions proposades per la Comunitat de Regants es justificaran mitjançant un projecte redactat per un tècnic competent i concordant amb les obres i les solucions tècniques aprovades en aquest pla.  
Una vegada aprovat tècnicament el projecte, les ajudes econòmiques s'establiran dins dels límits pressupostaris establits en l'ordre de convocatòria.  
En aquestes condicions, les inversions aprovades podran comptar amb preferència en l'obtenció d'ajudes econòmiques entre totes les sol·licituds formulades en aquesta convocatòria, d'acord amb l'article 23 del Decret 47/1987, de 13 d'abril.  
DISPOSICIONS FINALS  
Primera  
Es faculta la consellera d'Agricultura, Pesca i Alimentació perquè, d'acord amb les seues atribucions, dicte les disposicions necessàries per al desenvolupament i aplicació del que es disposa en aquest decret.  
Segona  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
València, 22 d'abril de 1997  
El president de la Generalitat Valenciana,  
EDUARDO ZAPLANA HERNÁNDEZ-SORO  
La consellera d'Agricultura, Pesca i Alimentació,  
MARIA ÀNGELS RAMÓN-LLIN I MARTÍNEZ


Còpia Permalink ELI